สรรพากรดับฝันตัวแทนประกัน
ไม่ปรับภาษีอัตราก้าวหน้า37% เหตุได้ประโยชน์แค่3หมื่นคน
11 ก.ค. 2555

ไม่ปรับภาษีอัตราก้าวหน้า37% เหตุได้ประโยชน์แค่3หมื่นคน
สรรพากรระบุชัดสาเหตุไม่ปรับภาษีตัวแทนประกันชีวิต เพราะมีผู้เสียภาษีเกิน 35% เพียง 3 หมื่นคน 
แหล่งข่าวจากกรมสรรพากร เปิดเผยว่า เหตุผลที่ทางกรมสรรพากรไม่พิจารณาปรับปรุงอัตราภาษีตัวแทนประกันชีวิตในช่วงที่ผ่านมา เพราะคนส่วนใหญ่ไม่ได้ประโยชน์ เนื่องจากการที่จะปรับปรุงภาษีใดก็ตามต้องให้คนส่วนใหญ่ได้ประโยชน์ ซึ่งที่ผ่านมามีผู้ที่เสียภาษีเกิน 35% มีเพียง 3 หมื่นคนเท่านั้น
กรมสรรพากรอยู่ระหว่างปรับปรุงโครงสร้างภาษีที่จะทำให้คนส่วนใหญ่ได้ประโยชน์ เพื่อรองรับการแข่งขันที่จะเกิดขึ้นในอนาคตจากการเปิดเสรีทางการค้า โดยปีนี้จัดเก็บภาษีนิติบุคคลเหลือ 23% และจะเก็บอัตรานี้ต่อไปอีก 3 ปี จากเดิม 30% และในปี 2556 อัตราภาษีนิติบุคคลจะเหลือ 20% และจะใช้ไปอีก 3 ปี
นอกจากนี้ ในปลายปี 2557 จะมีอัตราภาษีถาวรออกมา ซึ่งเป็นแผนงานที่กรมสรรพากรกำลังดำเนินการ เพื่อรองรับการเปิดเสรีประชาคมเศรษฐกิจอาเซียน หรือเออีซี จูงใจต่างชาติให้เข้ามาลงทุน รวมถึงผู้ประกอบการไทยก็สามารถไปเปิดธุรกิจในต่างประเทศที่มีภาษีไม่ต่างกัน
“ทางกรมสรรพากรมองว่า อัตราภาษีคนธรรมดาก็ควรลดด้วย ซึ่งขณะนี้อยู่ระหว่างการศึกษา ที่ผ่านมาก็มีการปรับปรุงมาตลอด จากเดิมสูงสุด 37% ปัจจุบันลดลงเหลือ 35% และจากเดิมที่ระดับขั้นการเสียภาษีจะเริ่มจาก 10% ไป 20% และไป 37% ปรับลงมาเป็น 5% ไป 10% และสูงสุด 35% ช่วงห่างแคบลง” แหล่งข่าวเปิดเผย
นายสมโพชน์ เกียรติไกรวัล รองกรรมการผู้จัดการอาวุโสสายงานการบริหารตัวแทน เปิดเผยว่า ถ้าเปรียบเทียบภาษีตัวแทนของไทยกับประเทศเพื่อนบ้าน เช่น มาเลเซีย ที่ให้สามารถนำค่าใช้จ่ายต่างๆ ที่เกี่ยวข้องกับการขายประกันชีวิตมาหักเป็นค่าใช้จ่ายได้ แต่ประเทศไทยไม่ให้ ทำให้ตัวแทนไทยเสียภาษีสูงมาก เพราะนอกจากจะเจอภาษีอัตราก้าวหน้าสูงสุด 37% แล้ว ยังต้องเสียภาษีมูลค่าเพิ่มอีก 7% หากมีการเปิดเสรี จะทำให้ตัวแทนไทยเสียเปรียบตัวแทนต่างชาติ 
“ช่วงหลังตัวแทนจึงหันมาเปิดสำนักงานตัวแทนเพื่อจะได้เสียภาษีน้อยลง ซึ่งรัฐบาลลดภาษีนิติบุคคลเหลือ 23%” นายสมโพชน์ กล่าว
ทั้งนี้ ที่ผ่านมาสมาคมตัวแทนประกันชีวิตมีการยื่นเรียกร้องกรมสรรพากรปรับให้ตัวแทนเสียภาษีเหมือนกับผู้ประกอบธุรกิจ เพื่อจะหักค่าใช้จ่ายแบบเหมาได้ 30% เท่ากับอาชีพอิสระอื่นๆ เช่น แพทย์ ทนายความ นักบัญชี ซึ่งตัวแทนมีการออกค่าใช้จ่ายในการประกอบอาชีพเอง ทั้งค่าเดินทางไปขายประกัน การไปเยี่ยมลูกค้าต้องมีค่าใช้จ่าย การให้บริการหลังการขาย ค่าอบรมต่างๆ จากปัจจุบันที่ตัวแทนประกันชีวิต สามารถหักค่าใช้จ่ายได้ 40% แต่ไม่เกิน 6 หมื่นบาท 
ขณะที่ตัวแทนประเทศเพื่อนบ้านส่วนใหญ่จะเสียภาษีแบบเหมาจ่ายเหมือนนิติบุคคล และสามารถนำค่าใช้จ่ายต่างๆ มาหักเป็นค่าใช้จ่ายได้ 40-60%